Dundun Ecury

Segundo Nicasio (Dundun) Ecury, conoci tambe como Shon Dundun, (☆ 14 di december 1888 na Aruba - † 11 di maart 1967 na Oranjestad) tabata un comerciante y empresario prominente di Aruba, conoci pa su contribucion na e desaroyo economico, social y cultural di e isla durante prome mitar di siglo binti.

 Biografia 
Segundo Nicasio Ecury a nace na Aruba dia 14 di december 1888. E tabata yiu di Maria Mercelina Leon, conoci como Shon Marichi, y Eugenio Candido Ecury, un sapatero di profeshon. Su antepasadonan tabata personanan sclabisa di origen Haitiano. 

Su tata a fayece ora Dundun tabatin apenas cinco aña, na edad di trinta aña, lagando atras su casa y tres yiu. Despues di esaki, Shon Marichi a sostene su famia door di traha duro den su shap, y a pone hopi enfasis riba e educacion di su yiunan. 

Como hoben, Ecury a cuminsa traha den comercio y gradualmente a traha un nomber pa su mes como comerciante y  empresario pionero.Shon Dundun

Actividad empresarial
Ecury tabata agente representante di casnan comercial den exterior y na Corsou, bendiendo entre otro frigidaire, radio, taira, piesa pa auto y hopi mas. Den añanan 1930 el a bira e prome importador oficial di auto marca Ford na Aruba, fundando Ecury Motors. E empresa a hunga un rol importante den e motorisashon tempran di e isla. Mas dilanti, na 1950, el a lanta Garage Ecury den cercania di Parkietenbos. 

Na 1926 el a habri un centro di recreacion social bou nomber di Roofgarden den Nassaustraat.

Ecury tabata cofundado di Camara di Comercio di Aruba (KvK) y na 1930 a wordo nombra door di gobernador di Colonia Corsou, B.W. van Slobbe, como miembro di su prome directiva.

Actividad social, consular y cultural 
Ecury tabata cofundado y presidente di Sociedad Bolivariana di Aruba (SBA). Bou di su presidencia, na 1944 a habri e edificio nobo di SBA, situa na Oranjestad, panort di Strand Hotel (awendia Talk of the Town Hotel) y cu e tempu ey tabata fungi como un importante centro cultural y social pa comunidad Arubano.

El a ocupa diferente funcion consular te na su morto, entre nan: decano di e Cuerpo Consular na Aruba, consul di Haiti, agente consular di Italia y viceconsul honorario di Colombia.

Ecury tabata doño di e plantashi San Jose, situa na Palm Beach, den vecindario di Aruba Country Club y POVA Club. Riba e tereno aki el a promove e sembra di pal’i coco y otro matanan ornamental. thumb|225px|Cas di Dundun Ecury, Schelpstraat 42.

 Bida personal 
Dundun Ecury tabata catolico. Na 1911, el a casa na Corsou cu Ana Paulina Wilhelmina Ernst (1891-1979). Di e matrimonio a nace 13 yiu. E famia tabata biba den bario di Rancho, Oranjestad, den un cas urbano cu el a laga construi na 1929 banda di e cas di su mama, Shon Marichi.Olga van der Klooster & Michel Bakker, Bouwen op de Wind: Architectuur en Cultuur van Aruba, Stichting Libri Antilliani (2007), pag. 100-102. E compleho familiar Ecury, Schelpstraat 40/42, awendia ta reconoci como monumento y desde 2009 ta sede di e Museo Nacional Archeologico di Aruba.

Entre nan yiunan mas konosí ta: Boy Ecury (1922-1944), luchadó di resistencia, fusilá durante Guera Mundial II na Hulanda y Nydia Ecury (1926-2012), autor y aktriz. Na 2003, den e pelicula Boy Ecury, ku ta relata e bida di su yiu homber, e papel di Dundun Ecury a ser interpreta pa Felix de Rooy.Boy Ecury, imdb.com

Segundo Nicasio Ecury a fayece na 11 di maart 1967, na edad di 79 aña, den hospital San Pedro di Verona na Oranjestad.

 Honor y distincionnan 
Pa su trabou y servicionan, Ecury a wordo decora cu varios honor, entre nan:
  - Cabayero den Orden di Oranje-Nassau
  - Oficial den Orden “Honneur et Mérite” 
  - Presidente honorario di Sociedad Bolivariana di Aruba
  - Cofundado honorario di Sociedad Bolivariana di Colombia
  - Decoracion papal di Santa Sede

 Mira tambe 
 Roofgarden (Oranjestad, Aruba)

Kategoria:Hende
Kategoria:Aruba